OBRAZLOŽENJE

Uz Nacrt prijedloga zakona o izmjenama i dopunama Zakona o porezu na dobit

Programom Vlade Republike Hrvatske za mandat 2020.-2024. su, između ostaloga, utvrđeni ciljevi koji se odnose na porezno rasterećenje građana radi povećanja raspoloživog dohotka, boljeg životnog standarda i rasta osobne potrošnje, te na administrativno, porezno i parafiskalno rasterećenje gospodarstva radi daljnjeg stvaranja poticajnog i konkurentnog poslovnog okruženja te poduzimanje mjere gospodarskog oporavka i poticaja razvoja industrije. Navedena rasterećenja bi se provela u petom krugu poreznog rasterećenja.

Jedna od mjera poreznog i administrativnog rasterećenja odnosi se i na izmjene i dopune Zakona o porezu na dobit. Predmetnim izmjenama i dopunama Zakona između ostalog predlaže se:

- Smanjenje porezne stope za poduzetnike koji ostvaruju prihode u rasponu do 7,5 milijuna kuna, s 12% na 10%.

- Smanjenje porezne stope poreza po odbitku pri isplati dividendi i udjela u dobiti, inozemnim osobama koje nisu fizičke sa 12% na 10%.

- Smanjenje porezne stope poreza po odbitku s 15% na 10% za nastupe inozemnih izvođača (umjetnika, zabavljača i športaša).

- Propisuje se kako je porezno priznati rashod kreditne institucije iznos otpisa potraživanja, u postupku rekonstruiranja plasmana, od nepovezane fizičke ili pravne osobe po osnovi odobrenih kreditnih plasmana s pripadajućim kamatama iskazanih u prihodima do trenutka otpisa za kreditne plasmane kojima je zbog otežane mogućnosti naplate vrijednost usklađena u skladu s posebnim propisima Hrvatske narodne banke.

- Osim navedenoga, predlaže se obveza poreznim obveznicima da usklade transferne cijene odnosno dobit, radi racionalizacije postupaka vezanih uz transferne cijene, kako kod Porezne uprave tako i kod poreznih obveznika, te sprečavanja nesporazuma, ispravaka poreznih prijava ili sprečavanja sudskih ili arbitražnih postupaka u slučaju da dođe do dvostrukog oporezivanja.

Nacrt Zakona objavljen je na stranicama portala e-savjetovanje u razdoblju od 01. do 15. listopada 2020. godine. Rok se skraćuje iz razloga što bi se navedeni propis počeo primjenjivati od 1. siječnja 2021. odnosno kako bi se u što kraćem roku počela primjena poreznog rasterećenje za poduzetnike. Na taj način svaki poduzetnik, budući da je porezno razdoblje u pravilu izjednačeno s kalendarskom godinom, primjenjuje sniženu stopu pri utvrđivanju porezne obveze koja se odnosi na cijelu godinu te je ista transparentna i jasna, a sustav se dodatno ne komplicira zbog izračuna i primjene prosječne stope poreza.